Figyeli a Microsoft a Skype-üzeneteket
Nem túl privát módon mûködik a világ legnépszerûbb online telefonszolgáltatása: biztonsági szakértõk szerint a Microsoft a Skype-on küldött üzenetek tartalmát folyamatosan moritorozza. Egy másik szakértõ szerint ez nem jelenti az üzenetek lehallgatását.
Az Ars Technica címû amerikai technológiai hírportál munkatársai egy kiberbiztonsági szakértõvel közösen a Skype-on négy különbözõ linket küldtek egy felhasználótól egy másiknak. A hiperlinkeket kizárólag a tesztelés céljából hozták létre. A vizsgálatok során kiderült, hogy két webcímet hamarosan felkereste a Microsoft egyik számítógépe, feltehetõen automatikus ellenõrzés céljából.

Mindez nem lepte meg a kísérlet elvégzõit, mivel a Skype felhasználási feltételei szerint a Microsoft alkalmazhat automatikus ellenõrzést a rendszerben elküldött üzenetek és SMS-ek tartalmában. Ezt a cég a spamek, vagy kártékony tartalmak terjesztõi ellen használhatja fel. Az Ars Technica beszámolója szerint azóta, hogy a Microsoft tavaly felvásárolta a Skype-ot, a korábban a fájlcserélõ hálózatokhoz hasonlóan, decentralizált hálózaton zajló kommunikáció központosítottabbá vált. A hírportál szerint a Microsoft több mint tízezer darab saját szervert üzemelt be a Skype mûködtetése céljából, ezek beiktatása pedig könnyebben monitorozhatóbbá tette a szolgáltatást.

Bár a legtöbb felhasználó úgy hiszi, hogy a Skype-on zajló kommunikáció titkosítva zajlik, az Ars Technica szerint kísérletük eredménye arra mutat rá, hogy ez nem így van - hiszen ha nem lenne az üzemeltetõknek rálátása az üzenetek tartalmára, akkor az azokban lévõ linkeket sem tudnál elemezni.

Egyelõre nem ismert, hogy a Microsoft rendszere miként vizsgálja a linkeket, az is elképzelhetõ, hogy maga a Skype program küld el minden bemásolt linket ellenõrzésre a szoftveróriás rendszereinek.  A ZDNet amerikai technológiai hírportál szerzõje szerint azonban a linkek biztonsági ellenõrzését nem szabad összetéveszteni az üzenetek lehallgatásával, mivel arra nincs bizonyíték, hogy a szoftvercég a linkek mellett a teljes üzeneteket monitorozná.
Microsoft Skype adatvédelem internet